Diari Oficial de la Generalitat Valenciana


Sumari del DOGV 7416, del 03-12-2014 (2014/11245)

RESOLUCIÓ de 17 de novembre de 2014, de la Direcció General d'Energia, per la qual atorga l'autorització administrativa per a la modificació per ampliació de les instal·lacions elèctriques de distribució de la subestació transformadora de 400/132/66/20 kV, denominada ST Rocamora, ubicada al terme municipal de Granja de Rocamora, s'aprova el projecte tècnic d'execució de l'ampliació i se'n declara, en concret, la utilitat pública. Expedient número ATRCCT/2011/57/03.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7416

Data del DOGV
:   03-12-2014

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2014/11559


Data del document
:   17-11-2014

Organisme emissor
:   Conselleria d'Economia, Indústria, Turisme i Ocupació

Tipus de document
:   Resolució

Descriptors 

:   * Conselleria d'Economia, Indústria, Turisme i Ocupació
    * empresa privada

RESOLUCIÓ de 17 de novembre de 2014, de la Direcció General d'Energia, per la qual atorga l'autorització administrativa per a la modificació per ampliació de les instal·lacions elèctriques de distribució de la subestació transformadora de 400/132/66/20 kV, denominada ST Rocamora, ubicada al terme municipal de Granja de Rocamora, s'aprova el projecte tècnic d'execució de l'ampliació i se'n declara, en concret, la utilitat pública. Expedient número ATRCCT/2011/57/03. [2014/11635]  
Antecedents de fet  
Amb data 8 de novembre de 2011, Iberdrola Distribución Eléctrica, SA, Unipersonal, a través d'un representant acreditat, va presentar en el Servici Territorial d'Energia d'Alacant un imprés normalitzat amb el qual sol·licitava:  
- L'autorització administrativa per a l'ampliació de les instal·lacions de distribució elèctrica de la subestació transformadora 400/132/66/20 kV, denominada ST Rocamora.  
- L'aprovació del projecte tècnic d'execució d'esta ampliació.  
- La declaració d'utilitat pública, en concret, d'estes instal·lacions.  
  
Amb l'escrit de presentació d'estes peticions, presentava la documentació següent:  
- El projecte tècnic per a l'execució de les instal·lacions i la declaració responsable, firmats per un tècnic competent.  
  
- La llista concreta i individual de béns i drets afectats, per al reconeixement, en concret, de la utilitat pública d'eixes instal·lacions.  
  
Posteriorment, el peticionari aporta la documentació següent:  
- Una separata per a l'obtenció de les condicions tècniques per a l'Ajuntament de Granja de Rocamora.  
- Documentació complementària del projecte.  
Per la seua relació amb la instal·lació sol·licitada, constituïxen antecedents que cal destacar els actes administratius següents:  
- La Resolució de 27 de juny de 1990, de la Direcció General d'Energia del Ministeri d'Indústria i Energia, per la qual autoritza la instal·lació d'una estació transformadora denominada Rocamora al terme municipal de Granja de Rocamora, a la província d'Alacant, sol·licitada per Hidroeléctrica Española, Sociedad Anónima, i se'n declara en concret la utilitat pública.  
- La Resolució de 28 de gener de 1991, de la Direcció General d'Energia del Ministeri d'Indústria i Energia, per la qual aprova el projecte d'execució de l'estació transformadora de Rocamora, al terme municipal de Granja de Rocamora, a la província d'Alacant, sol·licitada per Hidroeléctrica Española, SA.  
- La Resolució de 7 de juny de 1991, de la Direcció General d'Energia del Ministeri d'Indústria i Energia, per la qual autoritza la subestació a 400kV de Rocamora, en la província d'Alacant, sol·licitada per Red Eléctrica de España, Sociedad Anónima, i en declara en concret la utilitat pública.  
- La Resolució de 10 de setembre de 1996, del Servici Territorial d'Indústria i Energia d'Alacant, per la qual autoritza l'ampliació i desenrotllament d'execució de ST Rocamora, a Granja de Rocamora, província d'Alacant, en la part corresponent a Iberdrola, SA.  
- La Resolució de 4 de desembre de 1998, del Servici Territorial d'Indústria i Energia d'Alacant, per la qual autoritza l'ampliació i desenrotllament d'execució de ST Rocamora, a Granja de Rocamora, província d'Alacant, a Iberdrola, SA.  
- La Resolució de 26 de gener de 2004, del Servici Territorial d'Indústria i Energia d'Alacant, per la qual autoritza l'ampliació i desenrotllament d'execució de ST Rocamora, a Granja de Rocamora, a Iberdrola, SA.  
- La Resolució de 17 de novembre de 2006, de la Direcció General d'Energia de la Conselleria d'Infraestructures i Transports de la Generalitat Valenciana, per la qual atorga a Iberdrola Distribución Eléctrica, SA, Unipersonal, l'autorització administrativa i aprova el projecte d'execució per a l'ampliació de la subestació transformadora denominada ST Rocamora, al terme municipal de Granja de Rocamora, província d'Alacant, en la part corresponent a les instal·lacions elèctriques de distribució. Expedient número ATRCCT/2006/116/03.  
  
- La Resolució de 17 de setembre de 2007, de la Direcció General d'Energia de la Conselleria d'Infraestructures i Transports de la Generalitat Valenciana, per la qual atorga a Iberdrola Distribución Eléctrica, SA, Unipersonal, l'autorització administrativa i aprova el projecte d'execució per a l'ampliació de la subestació transformadora de 400/132/66/20 kV denominada ST Rocamora, al terme municipal de Granja de Rocamora, província d'Alacant, en la part corresponent a les instal·lacions elèctriques de distribució. Expedient número ATASCT/2007/286/03.  
El procediment administratiu corresponent a estes sol·licituds ha sigut tramitat amb l'expedient de referència ATRCCT/2011/57/03, incoat per a això pel Servici Territorial d'Energia d'Alacant.  
Les instal·lacions elèctriques de distribució de la subestació transformadora denominada ST Rocamora, propietat d'Iberdrola Distribución Eléctrica, SA, Unipersonal, s'ubiquen en la parcel·la 4 del polígon 11 del paratge denominat Devesa de Beniferrejo, al terme municipal de Granja de Rocamora, a la província d'Alacant, ocupen una extensió de 143.336 m², la superfície afectada per l'ampliació és de 243 m².  
  
L'ampliació objecte d'este projecte es durà a terme dins dels terrenys ocupats per les instal·lacions actuals, propietat d'Iberdrola Distribución Eléctrica, SA, Unipersonal, per la qual cosa no se n'amplia la superfície ni es produïx afecció d'elements exteriors a les instal·lacions actuals, està prevista la connexió de les instal·lacions fent frontera amb instal·lacions actuals de la xarxa de transport, de les qual és titular Red Eléctrica de España, SA Unipersonal, i amb instal·lacions de distribució, igualment en servici, de les quals és titular la sol·licitant, Iberdrola Distribución Eléctrica, SA, Unipersonal.  
Iberdrola Distribución Eléctrica, SA, Unipersonal, en esta data, es troba inscrita en el Registre Administratiu de Distribuïdors amb el número R1-001, registre accessible en el lloc web del Ministeri d'Indústria, Energia i Turisme: ?https://oficinavirtual.mityc.es/eee/indiceCalidad/distribuidores.aspx?.  
Les sol·licituds d'autorització administrativa i de reconeixement, en concret, d'utilitat pública han sigut objecte d'informació pública d'acord amb l'article 9 del Decret 88/2005, de 29 d'abril, i l'article 144 del Reial Decret 1955/2000, d'1 de desembre, respectivament, durant el termini de vint dies en:  
- El Diari Oficial de la Comunitat Valenciana de 18 de juny de 2013, número 7048.  
- El Butlletí Oficial de la Província d'Alacant de 14 de juny de 2013, número 112.  
- El diari El Mundo, en l'edició de la província d'Alacant, de 27 de juny de 2013.  
Amb la mateixa finalitat i en el mateix termini, el Servici Territorial d'Energia d'Alacant va enviar estes sol·licituds a l'Ajuntament de Granja de Rocamora per a exposar-les en el tauler d'anuncis, i li va demanar, una vegada acabat el període de publicitat, que li enviara una diligència que acreditara l'exposició, la qual consta en l'expedient.  
D'acord amb la documentació que hi ha en l'expedient no s'hi han presentat al·legacions.  
D'acord amb el procediment establit reglamentàriament, a fi que, en el termini de vint dies, presentaren la conformitat o l'oposició a l'autorització sol·licitada i emeteren, si calia, plecs de condicions tècniques al projecte tècnic de la instal·lació, se'n va enviar una separata referida a la part corresponent de la instal·lació a les administracions, organismes i empreses de servici públic o d'interés general següents, els béns o drets dels quals podien ser afectats per l'autorització, i així mateix, d'acord amb el que preveu l'article 75.1 de la Llei 16/2003, de 17 de desembre, de Mesures Fiscals, de Gestió Administrativa i Financera i d'Organització de la Generalitat Valenciana, es va sol·licitar a l'ajuntament afectat un informe per què fera les al·legacions que foren procedents sobre l'adaptació de la instal·lació objecte del procediment al planejament urbanístic que s'aplicara. El resultat és el que, en síntesi, es detalla:  
  
  
-  L'Ajuntament de Granja de Rocamora: en el seu informe, de 26 de juny de 2013, els servicis tècnics municipals assenyalen que l'ampliació projectada és compatible amb l'ús actual del sòl on s'ubica, i no es troba en contradicció amb les determinacions del Pla General Municipal d'Ordenació Urbana i la legislació del sòl no urbanitzable, i mostra la conformitat amb la instal·lació si se subjecta a les condicions que preveu relacionades amb l'obtenció de la llicència municipal d'obres i instal·lacions. Es va comunicar la resposta de l'Ajuntament de Granja de Rocamora al peticionari, el qual, per mitjà d'un escrit de 20 d'agost de 2013, manifesta que no hi ha necessitat de sol·licitar la llicència municipal d'obres que assenyala l'ajuntament, d'acord amb el que preveuen els articles 73 i següents de la Llei 16/2003, de 17 de desembre, en el cas que la instal·lació projectada siga declarada d'utilitat pública, com havia sol·licitat a la Generalitat.  
  
Consta en l'expedient una còpia de la resolució, de data 8 de maig de 2013, emesa per la Direcció General d'Avaluació Ambiental i Territorial de la Conselleria d'Infraestructures, Territori i Medi Ambient, que acorda no sotmetre a avaluació d'impacte ambiental el projecte d'ampliació de la subestació transformadora 400/132/66/20 kV ST Rocamora.  
  
En l'actualitat, la ST Rocamora està dotada d'un parc de 132 kV amb 2 transformadors de potència (T-1 i T-2) de relació de transformació 132/20 kV i 40 MVA de potència cada un i l'autotransformador de potència AT-3 de 120 MVA de potència i relació de transformació 132/66/20 kV, amb una potència total instal·lada en el parc de 132 kV de 200 MVA.  
L'ampliació de les instal·lacions de la subestació es fa amb l'objectiu d'instal·lar un altre transformador (T-3) amb relació de transformació 132/20 kV i una potència de 40 MVA, en la posició de reserva actual, de manera que augmente la potència de la instal·lació a 240 MVA en el seu parc de 132 kV, inclòs tot l'aparellatge que constituïx la posició completa. Així mateix, s'ampliarà el sistema de 20 kV amb la instal·lació de 13 noves cel·les, amb aïllament en SF6, que estaran ubicades en l'edifici que hi ha per a això.  
Tot això és per a poder millorar la qualitat del subministrament elèctric i poder atendre el creixement de la demanda d'energia elèctrica en el municipi de Granja de Rocamora i les localitats contigües.  
Consten en l'expedient l'informe favorable del Servici Territorial d'Energia d'Alacant, òrgan encarregat de la instrucció de l'expedient, i la proposta de resolució del Servici d'Energia i de la Subdirecció General d'Energia i Mines adscrites a este centre directiu.  
  
Fonaments de dret  
La instrucció i la resolució del procediment administratiu corresponen a la Generalitat, perquè la instal·lació elèctrica que n'és objecte es troba íntegrament en territori de la Comunitat Valenciana i no està enquadrada entre les que preveu l'article 3.2.a de la Llei 54/1997, de 27 de novembre, del Sector Elèctric, que són competència de l'Administració General de l'Estat.  
D'acord amb el que disposen l'article 4.1.a i el punt 2 de la disposició addicional primera del Decret 88/2005, de 29 d'abril, regulador dels procediments d'autorització d'instal·lacions de producció, transport i distribució d'energia elèctrica que són competència de la Generalitat, i amb l'article 18 del Decret 193/2013, de 20 de desembre, pel qual s'aprova el Reglament Orgànic i Funcional de la Conselleria d'Economia, Indústria, Turisme i Ocupació, correspon a la Direcció General d'Energia d'este departament la resolució del procediment.  
  
D'acord amb l'article 38.1 del Reial Decret 1955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica, les instal·lacions elèctriques objecte de la sol·licitud constituïxen part de les xarxes de distribució.  
D'acord amb el que disposen l'article 40 de la Llei 54/1997, de 27 de novembre, del Sector Elèctric, els articles 37 i 121 del Reial Decret 1955/2000, d'1 de desembre, i l'article 8 del Decret 88/2005, de 29 d'abril, els sol·licitants d'autoritzacions d'instal·lacions de distribució d'energia elèctrica han d'acreditar la capacitat legal, tècnica i economicofinancera exigible per a la realització de cada un dels projectes que presenten. Tot això no impedix el que preveu este últim decret en relació amb l'exempció de l'acreditació d'estes capacitats que pot atorgar l'Administració per als que exercisquen l'activitat.  
D'acord amb l'article 40 de la Llei 54/1997, de 27 de novembre, i l'article 7.1.a del Decret 88/2005, de 29 d'abril, la modificació d'instal·lacions elèctriques integrades en la distribució requerix l'autorització administrativa.  
D'acord amb l'article 7.1.b del Decret 88/2005, de 29 d'abril, el projecte d'execució d'instal·lacions requerix l'aprovació administrativa.  
  
D'acord amb l'article 52 de la Llei 54/1997, de 27 de novembre, les instal·lacions de distribució d'energia elèctrica es declaren, amb caràcter general, d'utilitat pública, pel que fa a l'expropiació forçosa dels béns i drets necessaris per establir-les i a la imposició i exercici de la servitud de pas. Segons l'article 53.1 de la norma legal que s'ha dit, les empreses interessades poden sol·licitar el reconeixement, en concret, de la utilitat pública de les instal·lacions. Per a això han d'incloure una llista concreta i individual dels béns o drets que consideren necessari expropiar.  
D'acord amb el Decret 162/1990, de 15 d'octubre, els projectes de noves subestacions transformadores amb tensió nominal entre fases superior a 132 kV requerixen una avaluació d'impacte ambiental, abans de l'autorització, si bé, com que es tracta d'una ampliació, segons l'epígraf 9.k de l'annex II del Reial Decret Legislatiu 1/2008, d'11 de gener, que aprova el text refós de la Llei d'Avaluació d'Impacte Ambiental de Projectes, les ampliacions ja autoritzades només se subjecten a avaluació d'impacte ambiental quan, l'òrgan ambiental competent valore que tenen efectes adversos significatius sobre el medi ambient, d'acord amb els tipus d'incidències que arreplega eixe epígraf.  
  
Com que este procediment es referix a l'autorització administrativa d'una subestació de transformació elèctrica de distribució de 400/132/66/20 kV, declarada en concret d'utilitat pública, d'acord amb l'article 73 de la Llei 16/2003, de 17 de desembre, de Mesures Fiscals, de Gestió Administrativa i Financera i d'Organització de la Generalitat Valenciana, s'aplica el capítol XX, «Les infraestructures del sector energètic», d'esta norma legal.  
De conformitat amb l'incís a de l'article 3 del Decret 88/2005, de 29 d'abril, la instal·lació està classificada dins del grup primer.  
Per a les sol·licituds d'autorització administrativa i aprovació del projecte d'execució s'aplica el capítol II del Decret 88/2005, de 29 d'abril, perquè la instal·lació elèctrica objecte d'este procediment està classificada dins del grup primer.  
D'acord amb l'article 1.2.W.6 del Decret 88/2005, de 29 de novembre, en la memòria que s'adjunta a la sol·licitud d'autorització administrativa s'ha de justificar la necessitat de la instal·lació i el fet que no genera incidències negatives en el sistema.  
D'acord amb el que establix l'article 130.1 del Reial Decret 1955/2000, d'1 de desembre, els projectes d'execució d'instal·lacions elèctriques sotmesos a aprovació s'han d'elaborar d'acord amb els reglaments tècnics, en concret el Reial Decret 3275/1982, de 12 de novembre, sobre condicions tècniques i garanties de seguretat en centrals elèctriques, subestacions i centres de transformació i les instruccions tècniques complementàries.  
Per a la sol·licitud de declaració d'utilitat pública, en concret, s'apliquen el procediment i les disposicions del capítol V del títol VII del Reial Decret 1955/2000, d'1 de desembre, com establix la disposició addicional primera del Decret 88/2005, de 29 d'abril.  
  
Per la disposició transitòria segona de la Llei 24/2013, de 26 de desembre, del Sector Elèctric, en relació amb els expedients d'instal·lacions elèctriques en tramitació, els procediments d'autorització d'instal·lacions elèctriques iniciats abans de l'entrada en vigor de la llei es tramiten fins a la resolució d'acord amb la legislació anterior. Així mateix, estos procediments els ha de continuar tramitant fins a la resolució l'Administració o l'organisme regulador que hi era competent d'acord amb la legislació anterior, al qual correspon igualment la resolució dels recursos que s'interposen.  
  
Per les disposicions transitòries primera i segona del Reial Decret 337/2014, de 9 de maig, que aprova el reglament sobre condicions tècniques i garanties de seguretat en instal·lacions elèctriques d'alta tensió i les instruccions tècniques complementàries, en relació amb els expedients d'instal·lacions elèctriques en tramitació en la data de compliment obligatori del reglament, es concedix un termini de dos anys, que es compta a partir de l'obtenció de l'autorització administrativa i l'autorització administrativa de construcció, per a la consecució de l'autorització d'explotació, sense perjuí de la pròrroga que s'atorgue segons la disposició transitòria segona que s'ha esmentat.  
  
Les referències al Reial Decret Legislatiu 1/2008, d'11 de gener, s'entén que no impedixen el que disposa la Llei 21/2013, de 9 de desembre, d'Avaluació Ambiental, en particular el que preveuen la disposició transitòria primera i la disposició final onze.  
Per tant, complits els requisits i els procediments legals i reglamentaris, resolc:  
  
  
Primer  
Atorgar a Iberdrola Distribución Eléctrica, SA, Unipersonal, l'autorització administrativa per a la modificació, per ampliació, de les instal·lacions elèctriques de distribució de la subestació transformadora de 400/132/66/20 kV, denominada ST Rocamora, situada en la parcel·la 4 del polígon 11 del paratge denominat Devesa de Beniferrejo, al terme municipal de Granja de Rocamora, província d'Alacant, que s'indiquen a continuació:  
- Un (1) nou transformador de potència trifàsic (denominat T-3) amb les característiques següents:  
· Tipus: trifàsic intempèrie.  
· Potència: 40 MVA (ONAN 30 MVA - ONAF 40 MVA).  
· Classe: ONAN/ONAF.  
· Relació de transformació: 132/20 kV.  
· Grup de connexió: Yd11 (D2).  
· Regulació en càrrega: en AT en 19 escalons.  
· Reactància trifàsica limitadora de connexió de terra, connectada al costat de 20 kV, amb una intensitat de defecte a terra (30 s) de 500 A, grup de connexió zig-zag.  
-  Una (1) nova posició de transformador 132 kV, equipada amb:  
· Tres (3) transformadors d'intensitat (un per fase) per a protecció i mesura.  
· Tres (3) aïlladors de suport.  
· Sis (6) seccionadors pantògrafs unipolars de barres.  
· Un (1) interruptor automàtic de tall en SF6 145 kV 3150 A 31,5 ca.  
  
· Tres (3) autovàlvules 145 kV 10 ca.  
-  Ampliació de les cel·les de mitjana tensió de 20 kV, per mitjà de la instal·lació en els mòduls de cel·les actuals de:  
· Cinc (5) cel·les de línia.  
· Una (1) cel·la de transformador.  
· Una (1) cel·la de bateria de condensadors.  
· Una (1) cel·la d'enllaç de barres.  
· Dos (2) cel·les de partició de barres.  
· Una (1) cel·la de mesura.  
· Dos (2) cel·les d'unió de barres.  
El pressupost total del projecte de la instal·lació objecte d'esta autorització és de nou-cents quaranta-dos mil tres-cents cinquanta-huit euros (942.358 ?).  
El titular de l'autorització està subjecte a les condicions d'orde mediambiental que establix la Resolució de 8 de maig de 2013, emesa per la Direcció General d'Avaluació Ambiental i Territorial, de la Conselleria d'Infraestructures, Territori i Medi Ambient, en què resol no sotmetre a avaluació d'impacte ambiental el projecte d'ampliació de la subestació transformadora 400/132/66/20 kV ST Rocamora. Esta resolució assenyala que la bancada del transformador s'ha de dotar de cubeta d'arreplega de vessaments d'oli mineral que s'ha de connectar al depòsit estanc que hi ha a la subestació, i que s'han d'adoptar durant les obres les mesures preventives i correctores i els controls proposats en el document ambiental del projecte i s'han de gestionar tots els residus a través de gestors autoritzats.  
  
De conformitat amb el primer paràgraf de l'article 40.3 de Llei 54/1997, de 27 de novembre, del Sector Elèctric, i l'article 6.4 del Decret 88/2005, de 29 d'abril, del Consell de la Generalitat, pel qual establix els procediments d'autorització d'instal·lacions de producció, transport i distribució d'energia elèctrica que són competència de la Generalitat, s'atorga esta autorització, però no es menystenen les concessions, autoritzacions, llicències i permisos, tant públics com privats, que siga necessari que obtinga Iberdrola Distribución Eléctrica, SA, Unipersonal, d'acord amb altres disposicions que s'apliquen i, en especial, les relatives a l'ordenació del territori i al medi ambient.  
  
D'acord amb el que disposa la Llei 16/2003, de 17 de desembre, de Mesures Fiscals, de Gestió Administrativa i Financera i d'Organització de la Generalitat Valenciana, el projecte de construcció de la instal·lació objecte de l'autorització té les prevalences que preveuen els articles 74.2 i 75.2 sobre qualsevol instrument de planificació i ordenació territorial o planificació urbanística. Així mateix, de conformitat amb l'article 75.3 de la llei esmentada, en la redacció que en fa l'article 72 de la Llei 16/2008, de 22 de desembre, de Mesures Fiscals, de Gestió Administrativa i Financera i d'Organització de la Generalitat, les obres relacionades amb la instal·lació objecte d'esta autorització no estan sotmeses a llicència urbanística o a qualsevol altre acte de control preventiu municipal. Tot això no menysté les altres llicències o autoritzacions que s'hagen d'exigir segons la legislació mediambiental o d'activitats qualificades.  
  
El titular de l'autorització té els drets, deures i obligacions que arrepleguen el títol VII de la Llei 24/2013, de 26 de desembre, del Sector Elèctric, i el seu desplegament reglamentari. En tots els casos, Iberdrola Distribución Eléctrica, SA, Unipersonal, ha d'observar els preceptes, mesures i condicions que establix la legislació aplicable en cada moment a l'activitat de distribució d'energia elèctrica.  
  
L'incompliment de les condicions i requisits que establix esta autorització o la variació substancial dels pressupostos que han determinat l'atorgament poden donar lloc a la revocació.  
  
Segon  
Aprovar el projecte d'execució presentat, habilitar Iberdrola Distribución Eléctrica, SA, Unipersonal, per a la construcció de les instal·lacions, d'acord amb les condicions següents:  
La instal·lació elèctrica s'ha d'executar segons el projecte presentat i amb les condicions tècniques establides per les administracions, organismes i empreses de servici públic o d'interés general afectats per la instal·lació i que han sigut acceptades pel titular. En el cas que siga necessari introduir modificacions respecte a la documentació presentada i aprovada, el titular de la resolució n'ha de sol·licitar primer a esta direcció general l'aprovació.  
  
La instal·lació que s'execute ha de complir en tots els casos el que establixen el Reial Decret 3275/1982, de 12 de novembre, sobre condicions tècniques i garanties de seguretat en centrals elèctriques, subestacions i centres de transformació i les instruccions tècniques complementàries, sense perjuí del que establix el Reial Decret 337/2014, de 9 de maig, que aprova el reglament sobre condicions tècniques i garanties de seguretat en instal·lacions elèctriques d'alta tensió i les seues instruccions tècniques complementàries.  
El termini d'execució de la instal·lació és d'un mes des de l'endemà de la notificació. No obstant això, abans de l'acabament, se'n pot sol·licitar una ampliació concreta, per mitjà d'una sol·licitud que n'explique els motius, a este òrgan directiu, amb la qual s'ha d'aportar la documentació que justifique la demora i el cronograma dels treballs previstos per al termini sol·licitat. S'ha de tindre en compte el que establix la disposició transitòria segona del Reial Decret 337/2014, de 9 de maig, que aprova el reglament sobre condicions tècniques i garanties de seguretat en instal·lacions elèctriques d'alta tensió i les seues instruccions tècniques complementàries.  
Pel que fa a l'article 18.2 del Reial Decret Legislatiu 1/2008, d'11 de gener, que aprova el text refós de la Llei d'Avaluació d'Impacte Ambiental de Projectes, Iberdrola Distribución Eléctrica, SA, Unipersonal, ha de comunicar al Servici Territorial d'Energia d'Alacant el començament de les obres, el qual al seu torn ho ha de comunicar a l'òrgan ambiental en nom d'esta direcció general com a òrgan substantiu.  
  
Així mateix, el titular de la resolució queda obligat a comunicar per escrit amb la diligència adequada les incidències dignes de menció que es produïsquen durant l'execució, tant a esta direcció general com al Servici Territorial d'Energia d'Alacant.  
El titular de la resolució queda obligat a complir, durant la construcció, els deures i obligacions derivats de la legislació de prevenció de riscos laborals.  
A banda del que preveu l'article 12.4 del Decret 88/2005, de 29 d'abril, personal tècnic en la matèria adscrit a esta direcció general o del Servici Territorial d'Energia poden fer les comprovacions i les proves que consideren necessàries durant les obres i quan acaben, en relació amb l'adequació de la instal·lació a la documentació tècnica presentada i al compliment de la legislació i de les condicions d'esta resolució.  
  
En acabar les obres de construcció de la instal·lació, Iberdrola Distribución Eléctrica, SA, Unipersonal, en el termini màxim de deu dies hàbils, ho ha de comunicar al Servici Territorial d'Energia d'Alacant, d'acord amb l'article 18.2 del Reial Decret Legislatiu 1/2008, d'11 de gener, i ha de fer la sol·licitud de l'autorització d'explotació prevista en l'article 12 del Decret 88/2005, de 29 d'abril. Al costat d'esta comunicació, s'ha d'aportar un certificat de direcció i final d'obra, subscrit per una persona facultativa competent, que ha d'acreditar que és conforme als reglaments tècnics en la matèria, d'acord amb el que establix la normativa per als projectes d'instal·lacions elèctriques i igualment respecte a esta autorització administrativa i l'aprovació del projecte d'execució. Quan el certificat de direcció i final d'obra no estiga visat pel col·legi professional, s'ha d'aportar també una declaració responsable oportuna, segons el que indica la Resolució de 22 d'octubre de 2010, de la Direcció General d'Energia, publicada en el Diari Oficial de la Comunitat Valenciana número 6389, de data 3 de novembre de 2010.  
  
Una vegada atorgada l'autorització d'explotació de la instal·lació que es demana en este procediment, en el termini màxim de 10 dies, el Servici Territorial d'Energia d'Alacant ho ha de comunicar a esta direcció general, així com a l'òrgan ambiental segons l'article 18.2 del Reial Decret Legislatiu 1/2008, d'11 de gener, en nom d'esta direcció general com a òrgan substantiu.  
Esta direcció general, després de tramitar el procediment adequat, ha de deixar sense efecte esta aprovació en qualsevol moment en què observe l'incompliment o inobservança de les condicions que imposa.  
  
  
Tercer  
Declarar, en concret, la utilitat pública de la instal·lació elèctrica el muntatge de la qual s'autoritza en el punt primer d'esta resolució, amb l'afecció a les finques que es detallen en l'annex I d'esta resolució, amb l'abast i l'efecte previstos en el títol VII de la Llei 54/1997, de 27 de novembre, del Sector Elèctric, i de les seccions 2a i 3a del capítol V del títol VII del Reial Decret 1955/2000, d'1 de desembre, que regula les activitats de transport, distribució, comercialització, subministrament i procediments d'autorització d'instal·lacions d'energia elèctrica.  
  
Esta declaració porta implícita, en tots els casos, la necessitat d'ocupació dels béns o d'adquisició dels drets afectats i implica la ocupació urgent segons l'article 52 de la Llei de 16 de desembre de 1954, sobre expropiació forçosa. Iberdrola Distribución Eléctrica, SA, Unipersonal, adquirix la condició de beneficiari en l'expedient expropiatori.  
  
Igualment, porta implícita l'autorització per a l'establiment o pas de la instal·lació elèctrica sobre terrenys de domini, ús o servici públic o patrimonials de l'Estat o de les comunitats autònomes, o d'ús públic, propis o comunals de la província o municipi, obres i servicis d'estes demarcacions i zones de servitud pública.  
  
Quart  
Ordenar:  
- La publicació de la resolució en el Diari Oficial de la Comunitat Valenciana i en el Butlletí Oficial de la Província d'Alacant.  
  
- La notificació de la resolució a Iberdrola Distribución Eléctrica, SA, Unipersonal, a totes les administracions o organismes públics i empreses de servicis públics o servicis d'interés general que han intervingut o han pogut intervindre en el procediment d'autorització, les que han emés o havien d'emetre, condicions tècniques del projecte d'execució, i les que han informat, o havien d'informar, durant la tramitació de la declaració, en concret, de la utilitat pública als titulars de béns i drets afectats, així com a la resta de persones interessades en l'expedient, d'acord amb el que preveu l'article 52 de la Llei de 16 de desembre de 1954, d'Expropiació Forçosa.  
Tot això està d'acord amb el que disposen els articles 10 i 11.3 del Decret 88/2005, de 29 d'abril, del Consell de la Generalitat, pel qual establix els procediments d'autorització d'instal·lacions de producció, transport i distribució d'energia elèctrica que són competència de la Generalitat, i l'article 148.2 del Reial Decret 1955/2000, d'1 de desembre, que regula les activitats de transport, distribució, comercialització, subministrament i procediments d'autorització d'instal·lacions d'energia elèctrica.  
La publicació es fa, a més, com a notificació de la resolució a les persones interessades que siguen desconegudes, se n'ignore el lloc o domicili de la notificació o el mitjà que permeta tindre constància que la reben elles o els seus representants, tot això d'acord amb el que determina l'apartat 5 de l'article 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Contra esta resolució, que no posa fi a la via administrativa, pot interposar-se un recurs d'alçada davant de la Secretaria Autonòmica d'Indústria i Energia d'esta conselleria, en el termini d'un mes comptador des de l'endemà de la notificació, d'acord amb el que establix l'article 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
  
València, 17 de novembre de 2014.- El director general d'Energia: Antonio Cejalvo Lapeña.